Dieudonné Saive

Dieudonné Saive, ganet d'an 23 a viz Mae 1888 e Wandre (bremañ ur c'harter eus Liège, Belgia) ha marvet d'an 12 a viz Here 1970 er memes lec'h, a oa un ijiner belgiat, brudet evit an armoù-tan en doa ijinet pa laboure en FH Herstal dreist-holl.

 Buhez 
Krog e oa Dieudonné Saive da labourat evit an FH Herstal, un embregerezh armoù-tan, e 1906, nepell diouzh  e lec'h-ganedigezh. Goude aloubadeg e vro e 1914 e tec'has da vro-Saoz evit labourat e uzinoù Vickers. Goude ar Brezel-bed kentañ e tistroas da labourat en FH Herstal e Liège. Amprouiñ a reas e 1921 ur c'harger div golonenn evit ar pistolennoù, hag a c'halle degemer 13 kartouchenn, kalz muioc'h evit ar pezh a veze graet d'ar poent-se. E 1926 e voe anvet da skoazeller John Browning. Goude marv hemañ un nebeud amzer war-lerc'h e kendalc'has Saive da labourat war gentpatromoù savet gant Browning, ha breouiñ a reas e miz C'hwevrer 1927 ar bistolenn Grand Rendement T. Logan Metesh, Brief Bio: Dieudonné Saive, High Caliber History, 17/11/2022 (lennet d'an 19/05/2025).

Beajiñ a reas Saive e Yougoslavia e 1928 evit sikour sevel an arsanailh-Stad nevez eno. E 1929 e tistroas da Velgia evit merañ gwerzhioù stumm kenwerzhel ar BAR savet gant John Browning, hag e 1930 e voe anvet da benn meur an ijinañ armoù en FH Herstal. Diorren a reas neuze ar bistolenn HP (anvet GP 35 ivez), a zeuas adalek 1935 da vezañ unan eus produioù gwerzhetañ an embregerezh.

E 1937 e kinnigas kentpatromoù armoù a zeuio da vezañ an SAFN 49. Pa darzhas an Eil Brezel-bed e tec'has Saive da Vro-Saoz en-dro, hag e kendalc'has da labourat war an armoù-mañ e uzinoù Enfield Maître Luger, SAFN 49 – Le fusil semi-automatique de FN Herstal, Theatrum Belli, 12/02/2022 (lennet d'an 19/05/2025). E dibenn 1944 e tistroas da Velgia hag e kendalc'has e labourioù, evit sevel ur fuzuilh-arsailh ivez. Ijinañ a reas neuze an FN FAL, deuet da vezañ unan eus fuzuilhoù-arsailh gwerzhetañ an XX kantved e meur a vro.

 Armoù 
Setu ur roll eus armoù savet gant Saive, pe penn-da-benn, pe asambles gant ijinourien all evel John Browning da skouer :

 FN Baby Browning (.25 ACP)
 Browning HP
 SLEM-1 (kentpatrom e uzinoù Enfield)
 SAFN 49
 FN FAL

 Daveennoù 

Rummad:Ganedigezhioù 1888
Rummad:Marvioù 1970
Rummad:Krouerien armoù-tan
Rummad:Ijinourien Belgia